CELEX: 32016R1313
Language: hu
Date: 2016-08-01 00:00:00
Title: A Bizottság (EU) 2016/1313 végrehajtási rendelete (2016. augusztus 1.) az 540/2011/EU végrehajtási rendeletnek a glifozát hatóanyag jóváhagyási feltételei tekintetében történő módosításáról (EGT-vonatkozású szöveg)

2.8.2016   
            
            
               HU
            
            
               Az Európai Unió Hivatalos Lapja
            
            
               L 208/1
            
         A BIZOTTSÁG (EU) 2016/1313 VÉGREHAJTÁSI RENDELETE
   (2016. augusztus 1.)
   az 540/2011/EU végrehajtási rendeletnek a glifozát hatóanyag jóváhagyási feltételei tekintetében történő módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen az annak 21. cikke (3) bekezdésében említett első eshetőségre,
   mivel:
   
               (1)
            
            
               A 2001/99/EK bizottsági irányelv (2) révén a hatóanyag felvételre került a 91/414/EGK tanácsi irányelv (3) I. mellékletébe.
            
         
               (2)
            
            
               A 91/414/EGK irányelv I. mellékletében szereplő hatóanyagok az 1107/2009/EK rendelet értelmében jóváhagyott hatóanyagnak tekintendők, és az 540/2011/EU bizottsági végrehajtási rendelet (4) mellékletének A. részében is fel vannak sorolva.
            
         
               (3)
            
            
               Az 540/2011/EU végrehajtási rendelet mellékletében foglaltak szerint a glifozát hatóanyag jóváhagyása hat hónappal az Európai Vegyianyag-ügynökség kockázatértékelési bizottsága által adott vélemény Bizottság általi kézhezvételének az időpontja után, de legkésőbb 2017. december 31-én lejár.
            
         
               (4)
            
            
               2015. október 30-án (5) az Európai Élelmiszerbiztonsági Hatóság (továbbiakban: a Hatóság) megküldte a Bizottságnak a glifozátot tartalmazó növényvédelmi termékekben segédanyagként használt polietoxilált faggyúamin (CAS-szám: 61791-26-2) toxikológiai értékeléséről szóló nyilatkozatát. Ebben a nyilatkozatában a Hatóság megállapította, hogy a glifozáthoz képest a polietoxilált faggyúamin minden vizsgált végponton jelentős toxicitással rendelkezik. A Hatóság emellett annak az aggályának adott hangot, hogy a polietoxilált faggyúamin glifozátot tartalmazó növényvédő szerekben felhasználva káros hatást fejthet ki az emberi egészségre. A Hatóság úgy ítélte meg továbbá, hogy a glifozátot tartalmazó növényvédő szereknek az emberi egészségre gyakorolt hatása minden valószínűség szerint a készítményben meglévő polietoxilált faggyúamin összetevő toxicitására vezethető vissza.
            
         
               (5)
            
            
               Az 1107/2009/EK rendelet 55. cikkével összefüggésben értelmezett 2009/128/EK európai parlamenti és tanácsi irányelv (6) szerint a tagállamoknak elő kell segíteniük az integrált növényvédelem, valamint az alternatív megközelítések és technológiák kidolgozását és bevezetését a peszticidhasználattól való függőség csökkentése érdekében. A glifozátot tartalmazó növényvédő szereket széles körben használják nem mezőgazdasági célokra, ezért a tagállamoknak biztosítaniuk kell, hogy a glifozátot tartalmazó növényvédő szerek használatát minimálisra korlátozzák vagy megtiltsák olyan területeken, mint a nyilvános parkok és egyéb zöldterületek, a sportpályák és egyéb szabadidős létesítmények, az iskolaudvarok és játszóterek, valamint az egészségügyi létesítmények közvetlen környéke.
            
         
               (6)
            
            
               A glifozátot tartalmazó növényvédő szereket szintén felhasználják betakarítás előtti alkalmazásokhoz. Bizonyos esetekben a gyomnövények elleni fellépést célzó, betakarítás előtti felhasználás összhangban van a helyes mezőgazdasági gyakorlattal. Mindazonáltal úgy tűnik, hogy glifozátot tartalmazó növényvédő szereket abból a célból is felhasználnak, hogy befolyásolják a betakarítás időpontját vagy hogy optimalizálják a cséplést, márpedig lehet, hogy ezek a felhasználások nem képezik a helyes mezőgazdasági gyakorlat részét. Ezért ezek a felhasználások esetleg nem felelnek meg az 1107/2009/EK rendelet 55. cikkében foglalt előírásoknak. A tagállamoknak a növényvédő szerek engedélyezésekor ezért fokozottan ügyelniük kell arra, hogy a szóban forgó szer betakarítás előtti felhasználása megfeleljen a helyes mezőgazdasági gyakorlatnak.
            
         
               (7)
            
            
               A Bizottság felkérte a bejelentőket, hogy nyújtsák be észrevételeiket.
            
         
               (8)
            
            
               A jelenlegi tudományos és technikai ismeretek fényében helyénvaló módosítani a hatóanyag használatára vonatkozó feltételeket különösen úgy, hogy a polietoxilált faggyúamin segédanyagot (CAS-szám: 61791-26-2) ne lehessen felhasználni glifozátot tartalmazó növényvédő szerekben.
            
         
               (9)
            
            
               Az 540/2011/EU végrehajtási rendeletet ennek megfelelően módosítani kell.
            
         
               (10)
            
            
               Az 1107/2009/EK rendelet 27. cikkének (2) bekezdésével összhangban létre kell hozni a növényvédő szerekben fel nem használható segédanyagok listáját. A Bizottság, a Hatóság és a tagállamok megkezdték az ennek a listának a létrehozására irányuló munkálatokat. E munka végrehajtása során a Bizottság kiemelt figyelmet fog fordítani a glifozátot tartalmazó növényvédő szerekben használt, potenciálisan káros segédanyagokra. Az 1107/2009/EK rendelet 27. cikkének (2) bekezdésében foglalt eljárási követelményekkel összhangban a fel nem használható segédanyagok listáját a jövőben külön jogi aktus fogja létrehozni.
            
         
               (11)
            
            
               Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
            
         ELFOGADTA EZT A RENDELETET:
   1. cikk
   Az 540/2011/EU végrehajtási rendelet mellékletének A. részében a glifozátra vonatkozó 25. sorszámú bejegyzés hetedik, „Egyedi rendelkezések” oszlopának szövege helyébe a következő szöveg lép:
   „Kizárólag gyomirtó szerként engedélyezhető.
   Az 1107/2009/EK rendelet 29. cikkének (6) bekezdésében említett egységes elvek érvényesítése érdekében figyelembe kell venni a Növények, Állatok, Élelmiszerek és Takarmányok Állandó Bizottságában 2016. június 27-én módosított, a glifozátról szóló vizsgálati jelentésben és különösen annak I. és II. függelékében található megállapításokat. Az átfogó értékelésben a tagállamoknak:
   
               —
            
            
               fokozott figyelmet kell fordítaniuk az érzékeny régiókban lévő felszín alatti vizek védelmére, különösen akkor, ha a szert nem növényekhez használják,
            
         
               —
            
            
               fokozott figyelmet kell fordítaniuk a 2009/128/EK irányelv 12. cikkének a) pontjában említett felhasználásokból eredő kockázatokra,
            
         
               —
            
            
               fokozott figyelmet kell fordítaniuk arra, hogy a betakarítás előtti felhasználások megfeleljenek a helyes mezőgazdasági gyakorlatnak.
            
         A tagállamoknak biztosítaniuk kell, hogy a glifozátot tartalmazó növényvédő szerek ne tartalmazzák a polietoxilált faggyúamin segédanyagot (CAS-szám: 61791-26-2).”
   2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2016. augusztus 1-jén.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 309., 2009.11.24., 1. o.
   
   
      (2)  A Bizottság 2001. november 20-i 2001/99/EK irányelve a növényvédő szerek forgalomba hozataláról szóló 91/414/EGK tanácsi irányelv I. mellékletének a glifozát és a tifenszulfuron-metil, mint hatóanyag felvétele érdekében történő módosításáról (HL L 304., 2001.11.21., 14. o.).
   
      (3)  A Tanács 1991. július 15-i 91/414/EGK irányelve a növényvédő szerek forgalomba hozataláról (HL L 230., 1991.8.19., 1. o.).
   
      (4)  A Bizottság 2011. május 25-i 540/2011/EU végrehajtási rendelete az 1107/2009/EK európai parlamenti és tanácsi rendeletnek a jóváhagyott hatóanyagok jegyzéke tekintetében történő végrehajtásáról (HL L 153., 2011.6.11., 1. o.).
   
      (5)  EFSA Journal 2015; 13(11): 4303. Online elérhető a következő címen: www.efsa.europa.eu.
   
      (6)  Az Európai Parlament és a Tanács 2009. október 21-i 2009/128/EK irányelve a peszticidek fenntartható használatának elérését célzó közösségi fellépés kereteinek meghatározásáról (HL L 309., 2009.11.24., 71. o.).